„**Do They Know It's Christmas?**" je hudobná nahrávka, ktorú v roku 1984 skomponoval Bob Geldof a Midge Ure. Podnetom na vydanie tejto skladby bola snaha získať finančnú podporu pre obete hladomoru, ktorý bol na území Etiópie v rokoch 1983 – 85. Prvá originálna verzia tejto skladby bola produkovaná Midge Urem a vyšla pod hlavičkou projektu Band Aid dňa 28. novembra 1984.

Pozadie vzniku
--------------

V októbri roku 1984 televízia BBC vysielala reportáž novinára Michaela Buerka, ktorej témou bola katastrofálna situácia v afrických štátoch, ktorá bola ilustrovaná zábermi podvyživených, umierajúcich obyvateľov Etiópie. Tieto otrasné zábery vtedy podnietili speváka a lídra írskej neo punkovej kapely The Boomtown Rats, Boba Geldofa k nápadu usporiadať charitatívnu zbierku na pomoc týmto hladomorom postihnutým obetiam. Kontaktoval škótskeho speváka a skladateľa, frontmana kapely Ultravox, Midge Ure, s ktorým spolu skomponovali skladbu s názvom „Do They Know It's Christmas?".

V nasledujúcom mesiaci november mal Geldof schôdzku s DJ rozhlasovej stanice BBC Radio 1, v show s Richardom Skinnerom, na ktorej mal diskutovať o príprave svojho nového albumu. Namiesto pôvodného zámeru sa však Bob Geldof vo vysielaní zmienil o príprave charitatívneho singlu, čím sa pri tej príležitosti aj pokúsil vyzvať ďalších hudobníkov, ktorí by mohli mať záujem o tento projekt. Dal dokopy skupinu hudobníkov a spevákov, ktorú vtedy nazval „Band Aid". Kapela pozostávala väčšinou z írskych a britských hudobných hviezd, ktoré v tej dobe boli na svojom vrchole popularity. Nahrávanie charitatívnej piesne sa konalo dňa 25. novembra 1984 v londýnskom Sarm West Studios a singel sa dostal na trh štyri dni po tomto nahrávaní.

Nahrávka hneď bodovala v britských rebríčkoch a v prvom týždni sa z nej predalo milión kópií. Päť týždňov bola na absolútnom vrchole a stala sa aj jednotkou medzi vianočnými piesňami. Len v tuzemsku sa jej predalo 3,7 milióna kusov. Historicky najpredávanejším singlom zostala až do roku 1997, kedy ho po smrti princeznej Diany predstihla reedícia skladby „Candle in the Wind 1997" od Eltona Johna, z ktorej sa v Spojenom kráľovstve predalo takmer 5 miliónov. Z nahrávok singla „Do They Know It's Christmas?" sa na celom svete do roku 1989 predalo 11,8 miliónov nosičov.

Ako ďalší krok po realizácii singla „Do They Know It's Christmas?" nasledoval v lete, dňa 13. júla 1985 obrovský charitatívny koncert Live Aid, ktorý svojim výťažkom posilnil zbierku a obrátil pozornosť verejnosti na utrpenie národov tzv. „tretieho sveta". Ďalšie príspevky k fondu priniesli dve coververzie singlu, ktoré boli v upravenej podobe a ďalšími účinkujúcimi nahraté v roku 1989 pod projektom Band Aid II a v roku 2004 Band Aid 20. Z verzii z roku 2004 bolo predaných 1,17 miliónov kópií.

Zoznam skladieb
---------------

7" Singel
1. Do They Know It's Christmas? 3:55
2. Feed The World 4:19

12" Maxi single
1. Do They Know It's Christmas? (12" Mix) 6:16
2. Do They Know It's Christmas? 3:55
3. Do They Know It's Christmas? 4:19

Výroba nahrávky
---------------

* Paul Young, Boy George, George Michael, Simon Le Bon, Sting, Tony Hadley, Bono, Paul Weller, Glenn Gregory, Marilyn – sólový spev, vokály
* Adam Clayton, Boomtown Rats, Martin Kemp, Steve Norman, John Keeble, Nick Rhodes, Andy Taylor, Roger Taylor, Chris Cross, Holly Johnson, Martyn Ware, Francis Rossi, Rick Parfitt, Bananarama, Jody Watley, Kool & the Gang – vokály
* Phil Collins – bicie nástroje, vokály
* Gary Kemp – gitara, vokály
* John Taylor – basová gitara, vokály
* Midge Ure – klávesy, vokály
* Jon Moss – perkusie, zvony, vokály

Predaj a certifikácie
---------------------

| Krajina (rebríček) | Certifikácia | Predaných |
| --- | --- | --- |
| Kanada (Music Canada) | Platinum | 100,000^ |
| Spojené kráľovstvo (BPI) | Platinum | 3,690,000 |
| Spojené štáty (RIAA) | Gold | 2,500,000 |
| Predaj spolu: | 6,175,000 |

Referencie
----------

1. 1 2  Interview with Midge Ure and Bob Geldof na YouTube, featuring Ure's original demo
2. 1 2  Live Aid: The show that rocked the world BBC. Retrieved 15 September 2011
3. 1 2  The 20th anniversary of Band Aid BBC. Retrieved 15 December 2011
4. ↑  Looking Back At Live Aid, 25 Years Later MTV. Retrieved 15 December 2011
5. ↑  Billboard 8 Dec 1984 Billboard. Retrieved 15 December 2011
6. 1 2  Dan Lane. *The Top 10 biggest selling Christmas songs of all time!* [online]. The Official Chart Company, 25 December 2012, [cit. 2012-12-25]. Dostupné online.
7. 1 2  Ami Sedghi. *UK's million-selling singles: the full list* [online]. London: Guardian, 4 November 2012, [cit. 2012-11-04]. Dostupné online.
8. ↑  MCFARLEN, Donald. *Guinness Book of World Records, 1989, page 155-156*. [s.l.] : Jim Pattison Group. Dostupné online.
9. ↑   *Record Breakers and Trivia : Singles : Individual Hits : Sales* [online]. [Cit. 2012-03-29]. Dostupné online.
10. ↑  STEPHEN, Holden. *THE POP LIFE; ARTISTS JOIN IN EFFORT FOR FAMINE RELIEF* [online]. The New York Times, 27 February 1985, [cit. 2012-02-02]. Dostupné online.

Zdroj
-----

*Tento článok je čiastočný alebo úplný preklad článku Do They Know It's Christmas? na anglickej Wikipédii.*